Atolas
Atolas (iš malajų k. atol – „uždaras“) – žema žiedo formos koralų sala, kurios viduryje yra lagūna. Sausumos žiedas, sudarantis atolą gali būti ištisas arba pertrūkęs. Atolo aukštis virš jūros lygio esti vos keli metrai, o skersmuo – nuo 2 iki 90 km. Atolai susidaro šiltose atogrąžų jūrose, negiliose, bet atvirose vietose. Susidaro iš aplink ugnikalnį iškilusių koralinių rifų. Laikui bėgant ugnikalnis sunyksta, o lieka tik rifas, iš kurio ir susidaro atolas. Daugiausia atolų yra Ramiajame vandenyne (Okeanijoje), taip pat yra ir Indijos vandenyne (Seišeliai, Maldyvai). Didžiausiu pasaulio atolu laikomas Huvadu atolas Maldyvuose (plotas 2800 km²).